Qeveria franceze pro ndërhyrjes në Siri
Me votimin e parlamentit britanik kundër ndërhyrjes ushtarake në Siri, lidhjet franko-amerikane po forcohen
Ligjvënësit në Francë të mërkurën debatuan mbi pjesëmarrjen e vendit në një sulm ndaj Sirisë të udhëhequr Shtetet e Bashkuara, pas njoftimeve të shërbimeve franceze të zbulimit se Presidenti sirian Bashar al-Assad ka përdorur armë kimike kundër popullit të vet. Shërbimet franceze dhe amerikane të zbulimit thonë se kanë prova që tregojnë se forcat e Bashar al-Asadit kanë përdorur armë kimike muajin e kaluar në një sulm mbi zonat e kontrolluara nga rebelët në periferi të Damaskut, duke vrarë më shumë se një mijë njerëz. Qeveria siriane i ka mohuar njoftimet për përdorimin e armëve kimike. Në një debat urgjent të Asamblesë Kombëtare, Kryeministri francez Jean-Marc Ayrault paraqiti arsyet e qeverisë për mbështetjen e një sulmi ushtarak ndaj Sirisë. Qeveria franceze ka bërë publike dokumentet e saj sekrete mbi provat e përdorimit të armëve kimike në Siri të cilat tani janë botuar në gazeta. Ky ishte një veprim i qëllimshëm i qeverisë, thotë Fransua Heisbourg i Fondacionit për Kërkime Strategjike me bazë në Paris. Franca ka një interes të veçantë në konfliktin sirian, thotë David Cadier i grupit IDEAS në Shkollën Ekonomike dhe të Shkencave Politike të Londrës. Franca ka kontrolluar Sirinë, Libanin dhe vende të tjera arabe deri në vitin 1943. Në janar, Franca dërgoi 4 mijë trupa në Mali për të larguar rebelët islamikë nga veriu i vendit. Duke marrë parasysh zgjedhjen e një presidenti të ri muajin e kaluar në Mali, ndërhyrja shihet si një sukses dhe ka trimëruar Francën, thotë analisti David Cadier. Presidenti francez, Francois Hollande e ka bërë të qartë se ai nuk do të veprojë pa Shtetet e Bashkuara. Me votimin e parlamentit britanik kundër ndërhyrjes ushtarake në Siri, lidhjet franko-amerikane po forcohen, thotë David Cadier. Presidenti amerikan Barak Obama i ka kërkuar Kongresit të autorizojë sulmet ushtarake kundër Sirisë. Analistët thonë se presidenti francez, Francois Hollande është nën presion gjithnjë e më të madh për të ndjekur veprimet e Uashingtonit dhe Londrës, pra për të lejuar ligjvënësit të votojnë për veprimet ushtarake në Siri.